
ZA PODNOŠENJE PRIJAVA SUMNJE NA DEFEKT KVALITETA LIJEKA








Uvod
Uputstvo opisuje postupak prijavljivanja i izvještavanja o odstupanju od standarda kvaliteta lijeka (u daljem tekstu defekt kvaliteta lijeka), kao i mjere i aktivnosti koje se preduzimaju u odnosu na klasu defekta kvaliteta. Uputstvo se odnosi na ljekove za humanu upotrebu i upotrebu u veterinarstvu (u daljem tekstu: lijek). 
Ovo uputstvo se odnosi na prijave sumnji na defekt kvaliteta lijeka ili sumnji na pojavu falsifikovanog lijeka u prometu u Crnoj Gori. Uputstvo se ne odnosi na incidente/greške pri upotrebi ili korišćenju lijeka, neželjeno dejstvo lijeka, defekte kvaliteta ili incidente vezane za medicinska sredstva.
1.1.    Uzroci prijave defekta kvaliteta lijeka
Najčešći uzroci prijave defekta kvaliteta lijeka su:
· hemijska kontaminacija lijeka;
· mikrobiološka kontaminacija lijeka;
· mehanička onečišćenja u lijeku (prisustvo stranih čestica);
· neusaglašenost sa dozvolom za lijek;
· OOT (''Out of Trend'') rezultati ili OOS (''Out of Specification'') rezultati u toku studije stabilnosti lijeka dobijeni od strane proizvođača;
· OOS rezultati dobijeni u postupku laboratorijske kontrole kvaliteta OMCL ili drugog nadležnog regulatornog tijela zemalja članica EU;
· neusaglašenost proizvodnje odnosno distribucije lijeka sa važećim Smjernicama Dobre proizvođačke i/ili Dobre distributivne prakse, utvrđena od strane nadležne inspekcije, odnosno nadležnih regulatornih tijela zemalja EU ili od međunarodnih tijela (kao npr. ''Warning Letters'' od FDA, ''Notices of concerns'' od WHO, EDQM);
· suspenzija ili povlačenje Sertifikata o usaglašenosti sa monografijom Ph. Eur. (CEP);
· neželjeno dejstvo na lijek (farmakovigilanca) koje se dovode u vezu sa defektom kvaliteta lijeka;
· sumnja na falsifikovani lijek.
Podnosioci prijava defekata kvaliteta ljekova 
Prijavu defekta kvaliteta CInMED-u mogu dostaviti:
· Nosioci dozvole za lijek;
· Proizvođači ljekova;
· Veleprodaje;
· Zdravstveni radnici;
· Veterinarski radnici,
· Sponzori kliničkog ispitivanja;
· Ministarstvo zdravlja, Organi uprave nadležnog za poslove veterinarstva, Carina, Ministarstvo unutrašnjih poslova ili druge državne institucije;
· Zviždači ("whistleblowers") - obično zaposleni u proizvodnji ljekova ili u laboratorijskoj kontroli kvaliteta proizvođača lijeka;
· Zaposleni CInMED-a. 
· Pacijenti ili korisnici lijeka

Načini podnošenja prijave o defektu kvaliteta lijeka CInMED-u
· Lično ili poštom na adresu CInMED-a:
Institut za ljekove i medicinska sredstva 
Bulevar Ivana Crnojevića 64a
81000 Podgorica
Crna Gora 
· Elektronskom poštom na adresu: defekti.kvaliteta@cinmed.me
Za prijave dostavljene putem e-mail adrese defekti.kvaliteta@cinmed.me, CInMED je dužan da pošiljaocu potvrdi prijem u roku od 24h od prijema e-maila. Ukoliko pošiljaoci u roku od 24h od slanja prijave ne dobiju potvrdu o prijemu iste, potrebno je da kontaktiraju CInMED na sledeće brojeve telefona:
+382 20 310 280 (radnim danima u periodu od 7-15h) 
+382 69 512 779 (dežurni mobilni telefon za hitne prijave van radnog vremena i u dane vikenda i praznika).
· Telefonom: 
+382 20 310 280 (radnim danima u periodu od 7-15h) 
+382 69 512 779 (dežurni mobilni telefon za hitne prijave van radnog vremena i u dane vikenda i praznika).
Postupci koje obuhvata prijava defekta kvaliteta lijeka
1.2.    Prijava defekta kvaliteta od strane pacijenta i/ili zdravstvenog radnika

Kada pacijent ili korisnik lijeka posumnja u efikasnost lijeka, uoči neočekivana neželjena dejstva koja nisu opisana u Uputstvu za lijek ili uoči nedostatke u kvalitetu ili pakovanju lijeka, potrebno je da se obrati farmaceutu ili ljekaru.
Pacijent ili korisnik lijeka može da prijavi defekt kvaliteta lijeka zdravstvenom radniku koji mu je lijek propisao, odnosno izdao u apoteci ili Institutu na načine opisane u ovom Uputstvu. Važno je da pacijent samovoljno ne prekine terapiju i da obavezno konsultuje svog ljekara ili farmaceuta.
Zdravstveni radnik koji je uočio defekt kvaliteta lijeka ili kome je pacijent prijavio sumnju u defekt kvaliteta lijeka, odmah obustavlja izdavanje lijeka iste serije pacijentima i bez odlaganja popunjava Obrazac za prijavu sumnje u kvalitet odnosno odstupanja od standarda kvaliteta lijeka (Za851.85-IMS) (koji je dostupan na portalu CInMED-a) i dostavlja prijavu o defektu kvaliteta lijeka CInMED-u. Veterinarski radnik koji je uočio defekt kvaliteta lijeka odmah obustavlja primjenu/izdavanje lijeka iste serije i bez odlaganja popunjava i dostavlja prijavu o defektu kvaliteta lijeka CInMED-u. Serija lijeka za koji je uočena, odnosno prijavljena sumnja u defekt kvaliteta, odvaja se od drugih raspoloživih serija istog lijeka i stavlja u karantin.
1.2.1. Inicijalna procjena defekta kvaliteta od strane zdravstvenog/veterinarskog radnika
Kada zdravstveni/veterinarski radnici posumnjaju na defekt kvaliteta lijeka ili prime prijavu od strane pacijenta, vrše inicijalnu provjeru. Tom prilikom, zdravstveni/veterinarski radnici mogu kontaktirati i CInMED kako bi zatražili dodatne informacije. 
Obaveze zdravstvenog/veterinarskog radnika obuhvataju:
· procjenu da li se radi o neželjenom događaju koji je prouzrokovan lijekom koji odstupa od standarda kvaliteta ili o neželjenom dejstvu lijeka;
· procjenu da li se radi o neželjenom događaju koji je prouzrokovan lijekom koji odstupa od standarda kvaliteta ili koji je prouzrokovan medicinskim sredstvom koje se koristilo za primjenu lijeka (a koje nije sastavni dio lijeka);
· pribavljanje potrebnih informacija prije prijave defekta kvaliteta lijeka;
· obustavljanje daljeg izdavanja lijeka iz iste serije za koju je prijavljen defekt kvaliteta;
· čuvanje uzoraka lijeka za koji je prijavljen defekt kvaliteta;
· ako se sumnja da se neželjeni događaj kod pacijenta može dovesti u vezu sa defektom kvaliteta lijeka, zdravstveni/veterinarski radnik treba da provjeri:
· da li je proizvod čuvan ispravno (da bi se isključilo da je neispravno čuvanje uzrok defekta kvaliteta lijeka);
· ako je defekt kvaliteta vidljiv, da li je identifikovan u novom neotvorenom pakovanju ili je pakovanje već bilo korišćeno (da bi se isključile greške korisnika kao što su npr. zamjene proizvoda);
· da li su dostupna druga neotvorena pakovanja iste serije lijeka koja bi mogla biti provjerena;
· ako lijek zahtijeva prethodnu pripremu, kao što je dodavanje rastvarača, da li je taj postupak ispravno izveden i/ili da li se koristio ispravan rastvarač;
· da li je lijek korišćen prema uputstvu ljekara i farmaceuta i prema Uputstvu za lijek;
· ako se lijek koristio sa medicinskim sredstvom, da li je medicinsko sredstvo moglo da prouzrokuje neželjeni događaj.
Neophodno je pažljivo uraditi procjenu slučaja da bi se razjasnilo da li postoji sumnja na defekt kvaliteta. U slučaju da se utvrdi da sumnja na kvalitet lijeka postoji, ona mora biti prijavljena.
I u slučaju kada nisu svi podaci dostupni, potrebno je prijaviti defekt kvaliteta bez odlaganja, a nedostajuće podatke dostaviti naknadno.  
1.3.    Prijava defekta kvaliteta od strane nosioca dozvole za lijek, proizvođača lijeka, veleprodaja i sponzora kliničkog ispitivanja 
Obaveza je nosioca dozvole za lijek, proizvođača lijeka, veleprodaja i sponzora kliničkog ispitivanja lijeka da neposredno informišu CInMED uvijek kada postanu svjesni nekog defekta kvaliteta lijeka. 
U slučaju postojanja sumnje ili utvrđenog defekta kvaliteta lijeka dužnost nosioca dozvole za lijek, proizvođača lijeka, veleprodaja i sponzora kliničkog ispitivanja je da:
· obezbijedi efikasan sistem za evidentiranje i istraživanje uzroka nastanka defekta kvaliteta lijeka;
· dostavi detaljan izvještaj i prateće podatke CInMED-u i time omogući donošenje zaključaka. 
Podaci i dokumentacija koja se dostavlja CInMED-u
Prilikom podnošenja prijave o defektu kvaliteta potrebno je dostaviti popunjen Obrazac za prijavu sumnje u kvalitet odnosno odstupanja od standarda kvaliteta lijeka (Za851.85-IMS), koji je dostupan na portalu CInMED-a. Uz popunjeni Obrazac, CInMED-u je potrebno dostaviti i dopunsku dokumentaciju, gdje je primjenljivo.
Podnosilac u gorenavedenom Obrascu  treba da navede najmanje sljedeće informacije:
· podatke o lijeku i seriji/ama na koje se prijava odnosi;
· detaljan opis uočenog odstupanja od standarda kvaliteta;
· procjenu klasifikacije odstupanja od standarda kvaliteta;
· istoriju incidenta (kada se dogodio i/ili kada je primijećen incident);
· mogući glavni uzrok odstupanja;
· opis preventivnih i korektivnih mjera (CAPA);
· aktivnosti sprovedene od strane regulatornih organa drugih zemalja u kojima se lijek nalazi u prometu;
· podatke o distribuciji pogođenih serija lijeka;
· predlog nivoa povlačenja serije/a lijeka ako je to potrebno; 
· zaključak.
Od nosioca dozvole odnosno proizvođača CInMED može zatražiti sprovođenje istrage u vezi neispravnosti u kvalitetu lijeka (Izvještaj istrage). Istraga može uključivati:
· pregled proizvodne i analitičke dokumentacije i dnevnika opreme kako bi se utvrdio uzrok neispravnosti;
· pregled svih povezanih serija proizvodnje, pakovanja, testiranja, puštanja serija u promet i pregled nepravilnosti u toku distribucije, koji mogu objasniti odstupanje od standarda kvaliteta na koje se sumnja; 
· analizu kontrolnih uzoraka;
· pregled sličnih odstupanja ili reklamacija zabilježenih za istu ili druge serije;
· procjenu uticaja neispravnosti na efikasnost i bezbjednost primjene lijeka;
· procjenu rizika nosioca dozvole, uključujući medicinsku procjenu rizika, ako je potrebno; 
· opis CAPA koje će biti preduzete od nosioca dozvole da bi se korigovalo odstupanje od standarda kvaliteta u budućnosti;
· utvrđivanje količine lijeka neispravnog kvaliteta.
Nosioci dozvole treba da u pisanoj formi obavijeste CInMED o svim sprovedenim aktivnostima i implementaciji mjera za upravljanje rizicima koje su definisane tokom postupka procjene defekta kvaliteta.
1.4.    Klase defekata kvaliteta lijeka
Prilikom prijave defekta kvaliteta lijeka u Obrascu za prijavu sumnje u kvalitet odnosno odstupanja od standarda kvaliteta lijeka (Za851.85-IMS) je potrebno navesti procijenjenu klasu odstupanja od standarda kvaliteta. CInMED nakon provjere odobrava predloženu klasifikaciju odstupanja od standarda kvaliteta lijeka ili, ukoliko se utvrdi da je prijavljena pogrešna klasa, o tome putem e-maila obavještava podnosioca prijave.
U zavisnosti od stepena rizika po pacijenta-korisnika, defekt kvaliteta može biti:
1)  Visokog rizika, neispravnosti potencijalno opasne po život ili sa ozbiljnim posljedicama po zdravlje, kao na primjer:
· Pogrešan lijek (označavanje i sastav/sastojci se ne odnose na isti lijek);
· Odgovarajući lijek, ali pogrešna jačina, što može dovesti do ozbiljnih medicinskih posljedica;
· Mikrobiološka kontaminacija u sterilnim injekcionim ili oftalmološkim ljekovima ili mikrobiološka kontaminacija bilo kog lijeka koji se primjenjuje ili uzima kod imunokompromitovanih pacijenata ili životinja;
· Hemijska kontaminacija, koja može dovesti do ozbiljnih medicinskih posljedica;
· Zamjena proizvoda u jednom pakovanju (npr.: dvije različite blister trake unutar jedne kutije, ili dvije različite tablete unutar jedne blister trake);
· Pogrešna aktivna supstanca u lijeku sa više aktivnih supstanci, sa ozbiljnim medicinskim posljedicama;
· Ozbiljne neželjene reakcije koje su povezane sa serijom ili proizvodom (najvjerovatnije će prvo biti obaviješteno Odjeljenje za farmakovigilancu u hitnom bezbjednosnom izvještaju);
· Neispravnost kvaliteta onemogućuje upotrebu lijeka koji spašava živote, npr. adrenalin, insulin itd.
· Neispravnost kvaliteta predstavlja visok rizik za one koji primjenjuju proizvod pacijentima ili životinjama;
· Neispravnost kvaliteta lijeka predstavlja visok rizik za životnu sredinu;
· Prisustvo čestica u injekcionim ljekovima.
2) Umjerenog rizika neispravnosti koje mogu uzrokovati oboljenja ili pogrešno liječenje, ali ne ugrožavaju život, tj. ne pripadaju klasi I, kao na primjer:
· Pogrešno obilježavanje, npr. pogrešan ili izostavljen tekst/slika na pakovanju lijeka;
· Nedostaje Uputstvo za lijek ili su pogrešni podaci u Uputstvu za lijek;
· Mikrobiološka kontaminacija nesterilnih proizvoda, sa mogućim medicinskim posljedicama koje nisu ozbiljne;
· Hemijska ili fizička kontaminacija (značajna onečišćenja, onečišćenja drugim ljekovima – unakrsna- kontaminacija, čestice);
· Neusaglašenost sa specifikacijom (npr. sadržaj/stabilnost ili punjenje /masa) sa rizikom od nedovoljne efikasnosti ili toksičnosti. Napomena: Određena neispravnost u pogledu nedovoljne efikasnosti i toksičnosti može se smatrati visokim rizikom;
· Zamjena proizvoda („rogues“). Npr. proizvod A sadrži jedno ili više pakovanja proizvoda B), ali A i B su veoma slični proizvodi (npr. generičke verzije proizvoda) i zamjena ne predstavlja klinički rizik;
· Propust u sistemu za zatvaranje sa medicinskim posljedicama koje nijesu ozbiljne; 
· Pogrešan period karence za veterinarski lijek sa umjerenim rizikom za prehrambene proizvode životinjskog porijekla (npr. mlijeko, meso) –kada je karenca navedena kao kraća od odobrene;
· Značajni OOT rezultati tokom studija stabilnosti gdje je vjerovatna pojava OOS rezultata prije isteka roka važenja za serije na tržištu.
3) Niskog rizika neispravnosti koje ne mogu izazvati ozbiljne posljedice po zdravlje, ali se može obustaviti stavljanje lijeka u promet ili povući lijek iz prometa, iz drugih razloga, kao na primjer:
· Greške u obilježavanju pakovanja npr. pogrešan ili izostavljen broj serije ili datum isticanja roka upotrebe;
· Ponovno navođenje roka važenja, ili drugih informacija, preko već postojećeg;
· Neispravno zatvaranje koje ne predstavlja povećan rizik za kvalitet proizvoda;
· Pogrešan period karence za veterinarski lijek sa malim, ili bez potencijalnog rizika za prehrambene proizvode životinjskog porijekla (npr. mlijeko, meso) – kada je period karence naveden kao duži od odobrenog;
· Nedovoljno napunjeni, ili prepunjeni kontejneri/pakovanja koji ne predstavljaju klinički rizik;
· Granični OOS rezultati na kraju roka važenja proizvoda.
4) Neopravdani defekt kvaliteta su prijave o nepravilnostima u kvalitetu lijeka koje nijesu mogle biti potkrijepljene i koje nijesu bile pravi nedostaci kvaliteta kada su bili ispitivani. Primjeri neopravdanih defekata kvaliteta uključuju:
· Primjeri ponovnog obilježavanja preko već postojećeg na pakovanjima iz paralelnog uvoza, kada je ponovno obilježavanje preko već postojećeg zapravo u skladu sa dozvolom za paralelni uvoz.
· Prijave kristalizacije u proizvodu gdje je kristalizacija poznata pojava kod datog proizvoda i gdje informacije o proizvodu (npr. uputstvo za lijek, sažetak karakteristika lijeka itd.) pružaju informacije o tome kako postupati u tom slučaju.
· Prijave koji se odnose na zloupotrebu proizvoda.
Napomena: Klasifikacije visokog, umjerenog i niskog rizika se dodjeljuju samo prijavama sa potvrđenim defektom kvaliteta. Neopravdana klasifikacija se dodjeljuje prijavi o defektu kvaliteta za koju se, kada se ispita, utvrdi da defekt kvaliteta nije potvrđen. Međutim, ako postoji bilo kakva sumnja u validnost prijave, treba pristupiti oprezno i pretpostaviti da je prijava validna. U takvim slučajevima, defekt kvaliteta treba klasifikovati kao defekt kvaliteta visokog, umjerenog ili niskog rizika.
Predložena klasifikacija odstupanja mora biti provjerena i odobrena od strane Instituta. 
Aktivnosti koje mogu biti preduzete nakon evaluacije prijave defekta kvaliteta lijeka
Nakon dostavljanja prijave o defektu kvaliteta lijeka, CInMED vrši evaluaciju dostavljenih informacija, vrši procjenu rizika i donosi odluku o preduzimanju jedne ili više sljedećih aktivnosti:
· privremena obustava stavljanja lijeka/serije lijeka u promet (stavljanje preostalih količina lijeka u karantin) primjenjuje se kao preventivna i privremena mjera u slučajevima kada nema dovoljno informacija za donošenje konačne procjene rizika i odluke;
· povlačenje lijeka/serije lijeka iz prometa;
· privremeni prekid ili trajna obustava kliničkog ispitivanja;
· ograničenje primjene lijeka;
· trajna obustava stavljanja lijeka/serije lijeka u promet (prestanak isporuke dodatnih količina pogođenih serija);
· vanredna GMP/GDP inspekcija;
· prepakivanje proizvoda, odnosno korekcija obilježavanja u svrhu uklanjanja defekta;
· slanje obavještenja/pisma zdravstvenim, odnosno veterinarskim radnicima;
· postavljanje obavještenja o defektima kvaliteta ljekova na web stranicu CInMED-a;
· istraga nosioca dozvole odnosno proizvođača i implementacija korektivnih i preventivnih mjera;
· sprovođenje vanredne kontrole kvaliteta pogođenog lijeka; 
· praćenje on-going studija stabilnosti;
· arhiviranje bez preduzimanja dodatnih aktivnosti;
· ostale radnje za koje se procijeni da su potrebne (npr. vanredni inspekcijski nadzor, varijacija dozvole za lijek i druge regulatorne mjere).
Ukoliko CInMED donese odluku da je neophodno povlačenje lijeka/serije lijeka iz prometa, od trenutka obavještavanja povlačenje treba da bude započeto u sledećim rokovima, u odnosu na klasu defekta kvaliteta:
· 24h za klasu I;
· 48h za klasu II;
· 5 dana za klasu III.
Pojmovi i definicije
Falsifikovani lijek je lijek koji je u cilju prevare lažno prikazan s obzirom na:
· identitet, uključujući pakovanje i obilježavanje lijeka, naziv ili sastav lijeka u pogledu bilo kojeg sastojka lijeka uključujući pomoćne supstance i jačinu,
· porijeklo, uključujući proizvođača, državu proizvodnje i državu porijekla lijeka ili nosioca dozvole za lijek,
· sljedljivost, uključujući zapise i dokumente koji se odnose na promet lijeka.
Definicija se ne odnosi na lijek sa nenamjernim nedostacima u kvalitetu i ne odnosi se na pitanja kršenja prava intelektualne svojine.
Incident - nepredviđeni događaj, nezgoda ili greška u proizvodnji ili prometu lijeka, odnosno druge situacije zbog kojih se sumnja u kvalitet, efikasnost i bezbjednost lijeka.
Kvalitet lijeka - osobina lijeka koja se može utvrditi ispitivanjem kvaliteta svih sastojaka lijeka i predstavlja prihvatljivo fizičko, hemijsko, biološko, farmaceutsko-tehnološko i drugo svojstvo lijeka, u skladu sa zahtjevima iz dozvole za lijek.
Lijek za koji postoji sumnja u defekt kvaliteta (Suspected defective medicine) - lijek za koji je podnijeta prijava sumnje u kvalitet, odnosno defekt kvaliteta, u kojoj se navodi da kvalitet lijeka nije odgovarajući, odnosno lijek koji nije onog kvaliteta koji je definisan dozvolom za lijek.
Neželjeni događaj - neželjeno iskustvo nastalo u periodu primjene lijeka za koje uzročno-posljedična veza sa primjenom lijeka ne mora da bude dokazana i predstavlja bilo koji nenamjeravani i neželjeni znak (npr. abnormalni laboratorijski nalaz), simptom ili bolest, vremenski povezan sa primjenom lijeka.
Neželjeno dejstvo lijeka - podrazumijeva štetni i nenamjerno izazvani efekat lijeka.
Obustava prometa / puštanja serije lijeka u promet predstavlja administrativnu zabranu koju donosi Institut i traje do završetka provjere kvaliteta lijeka, odnosno procjene odnosa rizika i koristi primjene lijeka, a može završiti vraćanjem lijeka u promet ili njegovim povlačenjem iz prometa.
Povlačenje serije (Batch recall) - akcija povlačenja serije lijeka iz distributivnog lanca i od korisnika; može biti izvedena parcijalno, ukoliko se serija povlači samo od određenih veleprodaja i/ili korisnika ili potpuno, pri čemu je serija povučena sa cjelokupnog tržišta Crne Gore.
Sponzor kliničkog ispitivanja (naručilac) - fizičko ili pravno lice koje je odgovorno za započinjanje, sprovođenje i/ili finansiranje kliničkog ispitivanja.
Substandardni ljekovi su ljekovi koji su proizvedeni tako da ne ispunjavaju utvrđene standarde kvaliteta ili zahtjeve specifikacije ili oboje.
Skraćenice
CAPA - korektivne i preventivne mjere
CEP (Certificate of suitability) - Sertifikat o usaglašenosti sa monografijom Ph. Eur.
FDA (U.S. Food and Drug Administration) – Američka uprava za hranu i ljekove
EDQM&HealthCare (European Directorate for the Quality of Medicines&Health Care) - Evropski direktorat za kvalitet ljekova i zdravstvenu zaštitu
OMCL (Official Medicines Control Laboratory) - laboratorija koja sprovodi laboratorijsko ispitivanje ljekova u ime regulatornog autoriteta nezavisno od proizvođača lijeka i nosioca dozvole za lijek
OOS (Out of Specification) - rezultati izvan specifikacijskih granica odobrenih u postupku izdavanja, obnove ili varijacije dozvole za lijek
OOT (Out of Trend) - rezultat koji ne prati očekivani trend, u poređenju sa ostalim rezultatima iz prethodnih laboratorijskih ispitivanja dobijenih istom metodom. OOT rezultat nije nužno i OOS
WHO (World Health Organization) - Svjetska zdravstvena organizacija

